Knud Erik Kirkegaard (KF), 2000-03-21:
Er det ikke den ledige, det handler om, spørger hr. Ole Vagn
Christensen
Jo, netop.
Det er lønmodtageren, det drejer sig om, hvad enten lønmodtageren er i beskæftigelse og ønsker at sikre sig i en a-kasse, eller lønmodtageren er blevet arbejdsløs, men er medlem af en a-kasse.
Det er lige præcis det enkelte medlem, det drejer sig om skal have en valgmulighed.
Jeg tror stadig væk, det er bedre, at lønmodtager Petersen afgør, hvad der for ham er det bedste at være medlem af, end at det er hr. Ole Vagn Christensen, der skal bestemme det.
Så kan jeg sige til hr. Ole Vagn Christensen, at alt hvad der måtte ønskes foretaget af undersøgelser omkring a-kassers situation, vil vi arbejde positivt på.
for Direktoratet for Arbejdsløshedsforsikring med at få afdækket en række interessante forhold i a-kasserne.
Vi medvirker meget gerne til at ændre lovgivningen, så direktoratet får bedre mulighed for at kunne foretage interne undersøgelser og sammenligninger af a-kasserne.
Jeg kan forstå, at det blev efterlyst i den sidste rapport, der kom fra Direktoratet for Arbejdsløshedsforsikring.
Ja, jeg forstod nu på den socialdemokratiske ordfører, at det egentlige hensyn, som lå bag Socialdemokratiets afvisning af dette forslag her, var et hensyn til arbejdsgiverne.
Og det hensyn tager jeg naturligvis hatten af for, men jeg er ikke helt sikker på, at der er arbejdsgivere, der er enige i det synspunkt, som hr. Ole Vagn Christensen her gav udtryk for. Arbejdsministeren havde jo sat sig ind i tingene og havde konstateret, at det ikke er et nyt forslag.
Det har vi oven i købet anført i bemærkningerne.
Når vi fremsætter det endnu en gang, er det naturligvis, fordi vi er af den opfattelse, at det er et rigtigt forslag, det er et forslag, som tilhører fremtiden.
Det er muligt, at vi ikke får det vedtaget i denne samling, og jeg vil heller ikke afvise muligheden for, at det kan smutte i den næste samling, men i den næste samling igen er jeg temmelig overbevist om at det bliver vedtaget.
Der vil så være den åbenlyse fordel, at det ikke skal være hr. Ole Vagn Christensen, der skal bestemme, hvilken a-kasse lønmodtager Petersen skal være medlem af; det kan lønmodtager Petersen selv bestemme.
Og det er en helt naturlig udvikling i retning af større valgfrihed, som tilhører et moderne, dynamisk samfund.
Der skal være noget at vælge imellem, og det kan der blive på det område her, hvis man vedtager forslaget om oprettelse af de tværfaglige a-kasser.
Ved den sidste behandling af forslaget her fremførte jeg en række argumenter for, at vi bør fremme systemet med tværfaglige a-kasser.
Dem skal jeg ikke gentage i detaljer; dér kan jeg henvise til Folketingets forhandlinger fra sidst.
Men vi er altså af den opfattelse, at der er større mulighed for at fremme den faglige mobilitet, hvis man har tværfaglige a-kasser.
Hvis der gives mulighed for oprettelse af nye sådanne, vil der kunne være tværfaglige a-kasser, der vil specialisere sig i den faglige mobilitet, og det vil være en stor fordel for den dynamiske udvikling på arbejdsmarkedet, der er i øjeblikket.
Det giver mulighed for større valgfrihed
for de enkelte lønmodtagere.
Det er også vigtigt at have dette hensyn med.
Arbejdsministeren brugte som argument imod forslaget, at man jo skulle sørge for, at de her offentlige penge - i hvert fald for hovedpartens vedkommende offentlige penge - skulle administreres på ordentlig vis.
Der skulle altså tages et forvaltningshensyn, og det er jeg selvfølgelig fuldstændig enig i.
Altså tværfaglige a-kasser skal jo leve op til fuldstændig de samme krav som a-kasser, der er organiserede på anden vis.
Der har jo altså også i fortiden været eksempler på, at der har været problemer i forbindelse med den faglige forankring, altså hvor der har været forretningsmæssige forbindelser mellem arbejdsløshedskassen og så den pågældende faglige forening, som har været temmelig uoverskuelige, og også af den grund kunne der jo være en god idé i at give den valgmulighed for de medlemmer af a-kassen, der ikke føler sig trygge ved, hvordan det foregår, at man dér kunne få mulighed for at komme over i en tværfaglig a-kasse. Jeg kan ikke se, hvorfor de kristelige skal have monopol
på at have en tværfaglig a-kasse
Det er det, vi vil med vores forslag, og vi håber, at forslaget bliver vedtaget, om ikke før så i hvert fald senere.
Hr. Ole Sohn spørger, om det ikke vil være en fordel for arbejdsgiveren - altså det er helt rørende med det her arbejdsgiverhensyn fra hr. Ole Sohns side - om det ikke vil være en fordel for arbejdsgiveren, hvis han mangler arbejdskraft, at han kan henvende sig til lige præcis den fagligt specifikke a-kasse.
Jo, det kan da godt være, at det vil være det
, hvis der er arbejdskraft at tilbyde i den a-kasse.
Men hvis der nu ikke rigtig er det - og det kan godt være situationen, eksempelvis i Ringkøbing Amt - jamen så kunne det jo være, der var et behov for at efterspørge arbejdskraft, der har en anden faglig baggrund, og dér ville den tværfaglige a-kasse klart have sine fordele. Og antydningen om, at man skulle kunne skjule sig i en tværfaglig a-kasse, forstår jeg overhovedet ikke.
Jeg har i hvert fald svært ved at få øje på, at man bedre skulle kunne skjule sig dér end i andre former for a-kasser.
Og så lød det jo næsten, som om hr. Ole Vagn Christensen og jeg var ved at forstå hinanden.
Jeg anerkendte, at der i visse situationer kan være fordele ved de fagspecifikke a-kasser.
Nu mangler jeg blot hr. Ole Vagn Christensens konstatering af, at der også kan være fordele ved de tværfaglige.
Den erkendelse kom hr. Ole Vagn Christensen ikke til.
Nu har jeg også erfaring for, at erkendelsesprocessen hos hr. Ole Vagn Christensen i en række situationer er af ret langsommelig karakter, og det er måske forklaringen på det.
Måske kommer det i en ny kort bemærkning.
Men hr. Ole Vagn Christensen har altså den dér opfattelse: Skomager, bliv ved din læst!
Er man én gang kommet i det faglige område, som er i den fagforening og i den a-kasse, som man er medlem af,
så skal man altså helst blive dér.
Altså sådan noget som dynamik, fremdrift og nye initiativer og at se nye perspektiver er åbenbart helt fremmed for hr. Ole Vagn Christensen.
Det er det ikke for os andre.